SL Uradni list Evropske unije L 29/6

IZVEDBENA UREDBA KOMISIJE (EU) 2018/154

z dne 30. januarja 2018

o začetku razpisnega postopka za odkup posnetega mleka v prahu v obdobju javne intervencije od 1. marca do 30. septembra 2018

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1),

ob upoštevanju Uredbe Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (2) ter zlasti člena 3(6) Uredbe,

ob upoštevanju Izvedbene uredbe Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (3) ter zlasti člena 12(1) Uredbe,

ob upoštevanju naslednjega:

(1) V skladu s členom 12 Uredbe (EU) št. 1308/2013 je javna intervencija za posneto mleko v prahu na voljo od 1. marca do 30. septembra.

(2) Uredba (EU) št. 1370/2013 določa, da količinske omejitve za odkup posnetega mleka v prahu po fiksni ceni znašajo nič ton za leto 2018.

(3) V skladu s členom 3(2) Uredbe (EU) št. 1370/2013 bi bilo treba začeti razpisni postopek za odkup posnetega mleka v prahu z začetkom obdobja javne intervencije v letu 2018.

(4) Oddelek 3 poglavja II naslova II Izvedbene uredbe (EU) 2016/1240 določa pravila za odkup z razpisnim postopkom.

(5) V skladu s členom 9(1)(b) Izvedbene uredbe (EU) 2016/1240 bi bilo treba določiti rok za države članice, v katerem uradno obvestijo Komisijo o vseh dopustnih ponudbah.

(6) Za učinkovito upravljanje bi morale države članice za uradno obveščanje Komisije uporabljati informacijske sisteme v skladu z Delegirano uredbo Komisije (EU) 2017/1183 (4) in Izvedbeno uredbo Komisije (EU) 2017/1185 (5) –

SPREJELA NASLEDNJO UREDBO:

Člen 1

Začetek razpisnega postopka

Razpisni postopek se odpre za obdobje od 1. marca do 30. septembra 2018 za odkup posnetega mleka v prahu v obdobju intervencije pod pogoji iz oddelka 3 poglavja II naslova II Izvedbene uredbe (EU) 2016/1240 in te uredbe.

Člen 2

Oddaja ponudb

1. Obdobja za oddajo ponudb se končajo tretji torek v mesecu ob 11. uri (po bruseljskem času). V avgustu pa je rok za oddajo ponudb četrti torek v mesecu ob 11. uri (po bruseljskem času).

Če je na torek državni praznik, se rok izteče ob 11. uri (po bruseljskem času) predhodni delovni dan.

2. Ponudbe se predložijo plačilnim agencijam, ki jih odobrijo države članice (6).

Člen 3

Uradno obveščanje Komisije

Uradno obveščanje iz člena 9(1)(b) Izvedbene uredbe (EU) 2016/1240 se opravi do 16. ure (po bruseljskem času) na rok za oddajo ponudb iz člena 2 te uredbe v skladu z Delegirano uredbo (EU) 2017/1183 in Izvedbeno uredbo (EU) 2017/1185.

Člen 4

Začetek veljavnosti

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 30. januarja 2018 Za Komisijo V imenu predsednika Jerzy PLEWA Generalni direktor Generalni direktorat za kmetijstvo in razvoj podeželja

(1) UL L 347, 20.12.2013, str. 671.

(2) UL L 346, 20.12.2013, str. 12.

(3) UL L 206, 30.7.2016, str. 71.

(4) Delegirana uredba Komisije (EU) 2017/1183 z dne 20. aprila 2017 o dopolnitvi uredb (EU) št. 1307/2013 in (EU) št. 1308/2013 Evropskega parlamenta in Sveta glede pošiljanja informacij in dokumentov Komisiji (UL L 171, 4.7.2017, str. 100).

(5) Izvedbena uredba Komisije (EU) 2017/1185 z dne 20. aprila 2017 o določitvi pravil za uporabo uredb (EU) št. 1307/2013 in (EU) št. 1308/2013 Evropskega parlamenta in Sveta v zvezi s pošiljanjem informacij in dokumentov Komisiji ter o spremembi in razveljavitvi več uredb Komisije (UL L 171, 4.7.2017, str. 113).

(6) Naslovi plačilnih agencij so na voljo na spletišču Evropske komisije https://ec.europa.eu/agriculture/milk/policy-instruments_sl.